
Text rozhodnutia
Súd: Krajský súd Bratislava Spisová značka: 9Co/197/2017 Identifikačné číslo súdneho spisu: 1417201278 Dátum vydania rozhodnutia: 21. 09. 2017 Meno a priezvisko sudcu, VSÚ: JUDr. Zuzana Posluchová ECLI: ECLI:SK:KSBA:2017:1417201278.1 Uznesenie Krajský súd v Bratislave v senáte zloženom z predsedníčky senátu JUDr. Zuzany Posluchovej a členov senátu JUDr. Romana Huszára a JUDr. Magdalény Florekovej v právnej veci žalobcov: 1/ C. G., O.. P., L.. XX.XX.XXXX, J. Y. X, J., 2/ N. P., L.. XX.XX.XXXX, J. Š. XX, J., obaja právne zastúpení: OK advokátska kancelária, s.r.o., so sídlom Bajkalská 21/A, Bratislava, IČO: 47 242 884 proti žalovaným : 1/ Ľ. C., L..XX.XX.XXXX, J. Y. X, J., 2/ Y. C., O.. J., L.. XX.XX.XXXX, J. Y. X, J., o zriadenie vecného bremena a o návrhu na nariadenie neodkladného opatrenia, na odvolanie žalovaných proti uzneseniu Okresného súdu Bratislava IV č.k. 10C/5/2017-36 zo dňa 17. marca 2017 takto r o z h o d o l : Odvolací súd napadnuté uznesenie súdu prvej inštancie z m e ň u j e tak, že návrh na nariadenie neodkladného opatrenia z a m i e t a . o d ô v o d n e n i e : 1.Napadnutým uznesením súd prvej inštancie nariadil neodkladné opatrenie, ktorým uložil žalovanému 1/ a 2/ umožniť výkon cesty žalobcom 1/ a 2/ ako vlastníkom nehnuteľnosti, stavby súpisné číslo XXXX - tunelová strelnica postavenej na parc. č. XXXX/XX - zastavané plochy a nádvoria o výmere 347 m2, stavby súpisné číslo XXXX - stolárska dielňa postavenej na parc. č. XXXX/XX - zastavené plochy a nádvoria o výmere 298 m2 a rozostavanej stavby na parc. č. XXXX/XX - zastavané plochy a nádvoria o výmere 168 m2, evidovaných Úradom geodézie a kartografie a katastra Slovenskej republiky, okres: Bratislava IV, obec: BA -m. č. Dúbravka, katastrálne územie: K. na liste vlastníctva č. XXXX, vo forme práva prechodu a prejazdu žalobcom 1/ a 2/ a ich zákazníkov cez pozemok žalovaných 1/ a 2/ parcely reg. "C", parc. č. XXXX - záhrady o výmere 1889 m2, evidovanej Úradom geodézie, kartografie a katastra Slovenskej republiky, okres: Bratislava IV, obec: BA -m. č. Dúbravka, katastrálne územie: K., na liste vlastníctva č. XXX v rozsahu podľa geometrického plánu č. X/XXXX zo dňa 12.01.2017, ktorý tvorí neoddeliteľnú súčasť tohto neodkladného opatrenia, na čas do právoplatného skončenia konania vedeného na Okresnom súde Bratislava IV pod sp. zn. 10C/5/2017. Žalobcom 1/ a 2/ priznal nárok na náhradu trov konania v rozsahu 100%. 1.1. Vychádzal z tvrdenia žalobcov, že sú podielovými spoluvlastníkmi nehnuteľností nachádzajúcich sa v katastrálnom území Dúbravka, okres Bratislava IV, zapísaných na LV č. XXXX a to: parcelné č. XXXX/X - záhrady o výmere 97 m2, parcelné č. XXXX/X - ostatné plochy o výmere 9 m2, parcelné č. XXXX/X - zastavané plochy a nádvoria o výmere 159 m2, parcelné č. XXXX/X - ostatné plochy o výmere 241 m2 parcelné č. XXXX/X - ostatné plochy o výmere 241 m2, parcelné č. XXXX/XX - ostatné plochy o výmere 154 m2, parcelné č. XXXX/XX - zastavané plochy a nádvoria o výmere 298 m2, parcelné č. XXXX/XX - zastavané plochy a nádvoria o výmere 298 m2, parcelné č. XXXX/XX - zastavané plochy a nádvoria o výmere 168 m2, parcelné č. XXXX/XX - zastavané plochy a nádvoria o výmere 347 m2, parcelné č. XXXX/XX - ostatné plochy o výmere 117 m2, stavby - súpisné č. XXXX na parc. č. XXXX/ XX - tunelová strelnica, stavby - súpisné č. XXXX na parc. č. XXXX/XX - stolárska dielňa a rozstavaná stavba na parc. č. XXXX/XX ako aj nehnuteľností nachádzajúcich sa v katastrálnom území K., obec. BA - m. č. Dúbravka, okres Bratislava IV, zapísaných na LV č. XXXX, a to parc. č. XXXX/X - ostatné plochy o výmere 85 m2. Žalovaní 1/ a 2/ sú spoluvlastníkmi nehnuteľností zapísaných v katastrálnom území K., obec: BA - m.č. Dúbravka, okres Bratislava IV na LV č. XXX a to: pozemok parc. č.. XXXX - záhrady o výmere 1889 m2 a žalovaný 1. zároveň podielovým spoluvlastníkom týchto nehnuteľností v rozsahu 1/2 a to na základe osvedčenia o dedičstve 3D 360/2011, Dnot 4/2012 právoplatného dňa 08.11.2012, Z-19531/12. Žalobcovia nemajú právne zabezpečený prístup, resp. právo cesty na svoje nehnuteľnosti, pričom iný prístup na ich nehnuteľnosti ako prechodom a prejazdom cez časť nehnuteľnosti žalovaných neexistuje. Žalovaní snahu žalobcov o vysporiadanie vzniknutej situácie odmietali a hoci od roku 1996 akceptovali prechod cez ich nehnuteľnosť, počas celého obdobia uskutočňovali úkony smerujúce k obmedzeniu, resp. znemožneniu tohto prechodu a od roku 2016 začali uskutočňovať právne ako aj faktické kroky k zamedzeniu prístupu žalobcov na svoju nehnuteľnosť. Listom zo dňa 12.12.2016 vyzvali žalovaní žalobcov na bezodkladné odstránenie všetkých vecí z pozemkov, najmä vstupnej brány, plota a oceľových konštrukcií. Žalobcovia sa nachádzajú v absolútnej právnej neistote bez akejkoľvek garancie možnosti budúceho výkonu ich vlastníckeho práva k stavbe a podľa ich názoru existuje potreba neodkladnej úpravy pomerov medzi nimi a žalovanými za účelom zabezpečenia práva cesty k nehnuteľnostiam žalobcov. 1.2. Súd prvej inštancie posúdil návrh na neodkladné opatrenie s odkazom na ust. § 324 ods. 1, 3, § 325 ods. 1, ods. 2, § 326 ods. 1, § 330 ods. 1, § 332 ods. 1 a 2; § 336 ods. 1 C.s.p. a dospel k záveru, že je daná potreba dočasnej úpravy pomerov medzi stranami, keďže žalovaní môžu bez akýchkoľvek obmedzení fakticky znemožniť žalobcom prístup k ich nehnuteľnostiam. Žalobcovia sa nachádzajú v absolútnej právnej neistote bez akejkoľvek garancie možnosti budúceho výkonu ich vlastníckeho práva k stavbe. Na strane žalobcov tak existuje potreba neodkladnej úpravy pomerov medzi nimi a žalovanými za účelom zabezpečenia práva cesty k nehnuteľnostiam žalobcov, a to až do právoplatného rozhodnutia vo veci samej. 1.3. O nároku na náhradu trov neodkladného opatrenia súd prvej inštancie rozhodol podľa § 262 ods. 2 C. s. p., keďo výške náhrady trov konania rozhodne súd prvej inštancie po právoplatnosti rozhodnutia, ktorým sa konanie končí samostatným uznesením. 2. Uznesenie odvolaním v zákonom stanovenej lehote napadli žalovaní vytýkajúc súdu prvej inštancie, že pristúpil k nariadeniu neodkladného opatrenia predčasne bez toho, aby sa vysporiadal s otázkou, či boli osvedčené základné predpoklady na jeho nariadenie. Svoje rozhodnutie založil na tvrdeniach žalobcov, ktoré nie sú pravdivé, sú zavádzajúce a nepodložené. V rokoch 1986 až 1987 prebiehala rozsiahla rekonštrukcia cestnej komunikácie na S.Á. A., v rámci ktorej bolo mostné teleso nahradené betónovým potrubím. Neexistuje aktuálne žiadna preukážka tomu, aby žalobcovia využívali prístup k svojim nehnuteľnostiam priamo cestnú komunikáciu na S. A. a vyhli sa tak prechodu a prejazdu cez pozemok vo vlastníctve žalovaných. Žalovaní nikdy nedali žalobcom ani ich právnemu predchodcovi súhlas s trvalým užívaním ich pozemku, ako prístupovej cesty. Dňa 1.6.1995 sa na stavenom úrade uskutočnilo konanie o odstránení stavieb strelnice, ako vyplýva zo záznamu z tohto konania, stavebník pán Tóth sa zaviazal vyriešiť prístup k svojim stavbám schodiskom, ktoré malo byť napojené na S. A. a situované na jeho pozemku a nie cez pozemok žalovaných. Žalobcovia nikdy nepredložili žalovaným oficiálny návrh na vyriešenie situácie okolo ich prístupovej cesty, rovnako ako nezaplatili žalovaným odplatu za neoprávnené užívanie časti ich pozemku. List žalovaných zo dňa 12.12.2016 je právnym úkonom, ktorý sa títo pokúšali vyriešiť roky trvajúci protiprávny stav, kedy žalobcovia neoprávnene zasahujú do vlastníckeho práva žalovaných. Podľa konštantnej judikatúry je pre nariadenie neodkladného opatrenia nevyhnutné, aby boli okolnosti, z ktorých sa vyvodzuje opodstatnenosť návrhu na toto dočasné opatrenie aspoň osvedčené, miera osvedčenia sa riadi najmä naliehavosťou jej riešenia, s podstatnou otázkou, ktorou sa konajúci súd vysporiadal nedostatočne, rovnako tak nedodržal zásadu proporcionality, ktorá predpokladá, že k zásahu do základného práva dôjde iba na účele realizácie niektorého z legitímnych cieľov a to v miere, ktorá je pre takúto realizáciu nevyhnutná, z dôvodov ktorých navrhuje, aby odvolací súd uznesenie súdu prvej inštancie zmenil tak, že návrh žalobcov na nariadenie neodkladného opatrenia zamietne. 3. Žalobcovia v písomnom vyjadrení k odvolaniu žalovaných uviedli, že t. č. neexistuje žiadne vybudované schodisko z S. A., ktoré by zabezpečovalo akúkoľvek formu prístupu žalobcov k ich stavbám. Ak by aj žalobcovia uvažovali o vybudovaní takéhoto schodiska, mohli by tak učiniť len so súhlasom vlastníka správcu komunikácie za účelom vynaloženia neprimeraných nákladov, ani po takomto vybudovaní by však nemali zabezpečený prístup k svojim stavbám v takom rozsahu, ktorý by umožňoval ich užívanie na povolený účel, na ich riadnu údržbu a starostlivosť o ne, keďže ide o objekty, ktoré sú prístupné zákazníkom musia žalobcovia zabezpečiť aj možnosť bezbarierového prístupu pre zákazníkov spotrebiteľov a preto právo cesty, ktoré vo vzťahu k predmetným nehnuteľnostiam žalobcovia potrebujú, musí zahŕňať nielen právo prechodu ale aj prejazdu. Žalovaní svoje odvolanie podporujú aj dokumentom, údajným záznamom z konania o odstránení stavby zo dňa 1.6.1995. Tento dokument nepreukazuje žeby sa právny predchodca žalobcu zaviazal vybudovať predmetné schodisko. Z predloženého dokumentu naopak vyplýva ohrozenie práv žalobcov, kedy už v roku 1995 žalovaní vyvíjali snahu o znemožnenie prístupu vlastníkovi predmetných nehnuteľností k nim, dokonca vyvíjali snahu o odstránenie nehnuteľnosti, ako takých. V obdobných krokoch pokračovali v nasledovných obdobiach, či na strane žalobcov vzniká ohrozenie ich práva na prístup k vlastným stavbám, čo opätovne odôvodňuje opodstatnenosť neodkladného opatrenia. Žalobcovia majú záujem na zabezpečenie prístupu k ich stavbám a to bez ohrozenia prevádzky týchto stavieb. Žalovaní neakceptovali žiaden z návrhov, a to ani na odkúpenie, zámenu, prípadne na písomné udelenie súhlasu s právom cesty cez ich pozemok a preto neodkladné opatrenie je ako jediný spôsob zabezpečenia práva prístupu žalobcom k ich stavbám do času právoplatného rozhodnutia vo veci samej a zabránenia prípadnej svojvôle zo strany žalovaných. Žalovaní dlhodobo podnikajú právne ako aj faktické kroky, aby dosiahli zamedzenie takéhoto prístupu. Na strane žalobcov je tak bezprostredne ohrozené ich právo, z čoho vyvstáva požiadavka na neodkladnú potrebu úpravy pomerov účastníka, a to vo forme povinnosti žalovaných strpieť právo cesty po dobu trvania súdneho konania. Z uvedených dôvodov navrhuje, aby odvolací súd uznesenie súdu prvej inštancie ako vecne správne potvrdil. 4. Žalovaní k vyjadreniu žalobcov uviedli, že požadujú predložiť projektovú dokumentáciu údajného mostu na S. A., z ktorej bude jasné a zreteľné, kde most začína a kde končí, a tiež dali do pozornosti, že sú ochotní pristúpiť na mimosúdne riešenie sporu. 5. Žalobcovia k písomnému vyjadreniu žalovaných uviedli, že pokiaľ žalovaní tvrdia, že mostné teleso sa na S. A. nenachádza, je na žalovaných, aby takéto svoje tvrdenie dostatočne preukázali. K navrhovanej projektovej dokumentácií žalobcovia nemajú žiaden vzťah ani ňou nedisponujú a preto neexistuje dôvod, prečo by mali byť zaviazaní dokumentáciu predložiť. Žalobcovia listom zo dňa 29.5.2017 kontaktovali žalovaných s návrhom na mimosúdne urovnanie veci, na ktorý list žalovaní nereagovali, zostali nečinní, preto nevidia úprimnú vôľu zo strany žalovaných vec mimosúdne urovnať. S ohľadom na tieto skutočnosti zotrvávajú v celom rozsahu na podanej žalobe 6. Odvolací súd preskúmal a prejednal vec v rozsahu podaného odvolania v zmysle § 379 a § 380 ods. 1 C.s.p. bez nariadenia odvolacieho pojednávania a dospel k záveru, že odvolanie žalovaných je dôvodné. 7. Podľa § 324 ods. 1 C.s.p. pred začatím konania, počas konania a po jeho skončení súd môže na návrh nariadiť neodkladné opatrenie. 8. Podľa § 325 ods. 1 C.s.p. neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 9. Podľa § 325 ods. 2 písm. d/ C.s.p. neodkladným opatrením možno strane uložiť najmä, aby niečo vykonala, niečoho sa zdržala alebo niečo znášala. 10. Podľa § 326 ods. 1, 2 C.s.p. v návrhu na nariadenie neodkladného opatrenia sa popri náležitostiach žaloby podľa § 132 uvedie opísanie rozhodujúcich skutočností odôvodňujúcich potrebu neodkladnej úpravy pomerov alebo obavu, že exekúcia bude ohrozená, opísanie skutočností hodnoverne osvedčujúcich dôvodnosť a trvanie nároku, ktorému sa má poskytnúť ochrana a musí byť z neho zrejmé, akého neodkladného opatrenia sa navrhovateľ domáha. K návrhu musí navrhovateľ pripojiť listiny, na ktoré sa odvoláva. 11. Podľa § 329 ods. 2 C.s.p. pre neodkladné opatrenie je rozhodujúci stav v čase vydania uznesenia súdu prvej inštancie. 12. V súdenej veci sa žalobcovia žalobou vo veci samej domáhajú zriadenia vecného bremena v zmysle § 151o ods. 3 Obč. zák. tvrdiac, že nemajú priamy prístup k svojej stavbe, nie sú vlastníkmi priľahlého pozemku, ktorého vlastníkom sú žalovaní a prístup vlastníka k stavbe nemožno zabezpečiť inak. Súčasne so žalobou o zriadenie vecného bremena sa žalobcovia domáhajú nariadenia neodkladného opatrenia ktorým by súd uložil žalovanému 1/ a 2/ umožniť výkon cesty žalobcom 1/ a 2/ vo forme práva prechodu a prejazdu žalobcom 1 a 2 a ich zákazníkov cez pozemok žalovaných 1/ a 2/ s odôvodnením, že žalobcovia nemajú právne zabezpečený prístup, resp. právo cesty na svoje nehnuteľnosti, pričom iný prístup na ich nehnuteľnosti ako prechodom a prejazdom cez časť nehnuteľnosti žalovaných neexistuje. Žalovaní snahu žalobcov o vysporiadanie vzniknutej situácie odmietali a hoci od roku 1996 akceptovali prechod cez ich nehnuteľnosť, počas celého obdobia uskutočňovali úkony smerujúce k obmedzeniu, resp. znemožneniu tohto prechodu a od roku 2016 začali uskutočňovať právne ako aj faktické kroky k zamedzeniu prístupu žalobcov na svoju nehnuteľnosť. Na strane žalobcov je tak bezprostredne ohrozené ich právo, z čoho vyvstáva požiadavka na neodkladnú potrebu úpravy pomerov strán sporu, a to vo forme povinnosti žalovaných strpieť právo cesty po dobu trvania súdneho konania. 13. Odvolací súd pri vecnom prieskume správnosti napadnutého uznesenia vychádzal z vyššie uvedených žalobcami tvrdených skutočností a z predložených listinných dôkazov, z ktorých vyplýva, že Obvodný úrad životného prostredia Bratislava IV zo dňa 7.6. 1996 vydal rozhodnutie o dodatočnom stavebnom povolení na stavbu „Tunelová strelnica a predajňa rozličného tovaru na S. A..“. (č.l.15), z obsahu ktorého vyplýva, že už počas správneho konania žalovaní uplatnili námietky, ktoré sa o.i. týkali prístupu ku stavbe, ako aj technického riešenia a vlastníckych vzťahov na časť parcely dotknutej stavebnou činnosťou. Podľa tvrdenia žalobcov žalovaní hoci od roku 1996 akceptovali prechod cez ich nehnuteľnosť, počas celého obdobia uskutočňovali úkony smerujúce k obmedzeniu, resp. znemožneniu tohto prechodu v dôsledku čoho odvolací súd zastáva názor, že nariadeniu neodkladného opatrenia v súdenej veci bráni princíp opodstatnenosti. Neodkladné opatrenie je totiž mimoriadny inštitút občianskeho sporového konania, ktorý je namieste použiť vtedy, keď sa vyžaduje okamžitý zásah súdu z dôvodu že žalobcom reálne a bezprostredne hrozí vznik ujmy, alebo žeby exekúcia bola ohrozená. Už z popisu skutkových okolností je namieste konštatovať absenciu bezodkladnosti a naliehavosti ako základnej požiadavky nariadenia neodkladného opatrenia, keďže podľa tvrdenia žalobcov „žalovaní dlhodobo podnikajú právne ako aj faktické kroky, aby dosiahli zamedzenie prístupu žalobcom k ich stavbe“. Stav pomerov medzi stranami sporu v čase rozhodovania o nariadení neodkladného opatrenia je teda iba pokračovaním stavu, ktorý tu je od roku 1996, kedy už bolo žalobcom známe konanie žalovaných smerujúcich k zamedzeniu prístupu k stavbe. Napriek tomu, žalobcovia počas takmer dvoch desaťročí vediac, že nemajú právne zabezpečený prístup, resp. právo cesty na svoje nehnuteľnosti žiadnym právne relevantným spôsobom svoju situáciu neriešili. Za tejto situácie chýba podmienka nevyhnutnosti dočasne upraviť pomery strán (chýba časová aktuálnosť) neodkladným opatrením, keďže nie je bezprostredne daná hrozba reálnej ujmy. Najvyšší súd už vo viacerých rozhodnutiach zdôraznil význam zásady, podľa ktorej právo patrí bdelým (pozorným, ostražitým, opatrným), teda tým, ktorí sa aktívne zaujímajú o ochranu, uplatnenie a výkon svojich práv, neodkladajú svoje osobné rozhodnutia týkajúce sa výkonu práv na poslednú chvíľu, svoje procesné úkony pripravujú s dostatočným časovým predstihom, nespoliehajú sa na náhodu, predvídajú aj možnosti vzniku komplikácií sťažujúcich výkon práv a ich uplatnenie v prebiehajúcom konaní (viď napríklad rozhodnutia sp. zn. 1 Cdo 181/2015, 2 Cdo 326/2015, 3 Cdo 248/2006, 4 Cdo 26/2014, 5 Cdo 348/2013, 6 ECdo 43/2013, 7 Cdo 72/2015, 8 Cdo 482/2015). Táto zásada je plne opodstatnená aj v prípade žalobcov v súdenej veci. 14. Keďže si žalobcovia počas vyššie opísaného neúmerne dlhého časového obdobia žiadnym spôsobom neusporiadali svoje práva prechodu a prejazdu cez pozemok žalovaných, použitiu mimoriadneho prostriedku v podobe nariadenia neodkladného opatrenia bráni absencia bezodkladnosti úpravy pomerov, v dôsledku čoho odvolací súd uznesenie súdu prvej inštancie podľa § 388 C.s.p. zmenil tak, že návrh na nariadenie neodkladného opatrenia zamietol. 15. O náhrade trov odvolacieho konania odvolací súd nerozhodoval. Podľa § 262 ods. 1 C.s.p., ktoré sa v zmysle § 396 ods. 1 C.s.p. primerane použije aj na odvolacie konanie, o nároku na náhradu trov konania rozhodne aj bez návrhu súd v rozhodnutí, ktorým sa konanie končí. Rozhodnutím, ktorým sa končí konanie u odvolacieho súdu, sa rozumie len také rozhodnutie, ktorým sa končí konanie vo veci samej. Odvolaním napadnuté uznesenie súdu prvej inštancie, ktorým bolo zmenené uznesenie súdu prvej inštancie o zamietnutí návrhu na nariadenie neodkladného opatrenia podaného zo žalobou vo veci samej, nepochybne nie je rozhodnutím, ktorým sa konanie končí. O trovách odvolacieho konania preto rozhodne súd prvej inštancie v rozhodnutí o uplatnenom nároku vo veci samej. 16. Toto rozhodnutie bolo prijaté senátom Krajského súdu v Bratislave pomerom hlasov 3:0 (§ 3 ods. 9 zák. č. 757/2004 Z. z. o súdoch a o zmene a doplnení niektorých zákonov v znení neskorších zákonov, § 393 ods. 2 C.s.p..). Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa ( § 419 C.s.p. ). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a/ sa rozhodlo vo veci, ktorá nepatrí do právomoci súdov, b/ ten, kto v konaní vystupoval ako strana, nemal procesnú subjektivitu, c/ strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d/ v tej istej veci sa už prv právoplatne rozhodlo alebo v tej istej veci sa už prv začalo konanie, e/ rozhodoval vylúčený sudca alebo nesprávne obsadený súd, alebo f/ súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces. Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a/ pri riešení ktorej sa odvolací súd odklonil od ustálenej rozhodovacej praxe dovolacieho súdu, b/ ktorá v rozhodovacej praxi dovolacieho súdu ešte nebola vyriešená alebo c/ je dovolacím súdom rozhodovaná rozdielne ( § 421 ods. 1 C.s.p. ). Dovolanie podľa § 421 ods. 1 nie je prípustné, ak a/ napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b/ napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c/ je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a/ a b/ ( § 422 ods.1 C.s.p. ). Dovolanie môže podať strana, v ktorej neprospech bolo rozhodnutie vydané ( § 424 C.s.p. ). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii ( § 427 ods.1 prvá veta C.s.p. ). Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde ( § 427 ods.2 C.s.p. ). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom ( § 429 ods. 1 C.s.p. ). Povinnosť podľa odseku 1 neplatí, ak je a/ dovolateľom fyzická osoba, ktorá má vysokoškolské právnické vzdelanie druhého stupňa, b/ dovolateľom právnická osoba a jej zamestnanec alebo člen, ktorý za ňu koná, má vysokoškolské právnické vzdelanie druhého stupňa, c/ dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná, má vysokoškolské právnické vzdelanie druhého stupňa( § 429 ods.2 C.s.p. ). Dovolanie prípustné podľa § 420 možno odôvodniť iba tým, že v konaní došlo k vade uvedenej v tomto ustanovení ( § 431 ods.1 C.s.p. ). Dovolací dôvod sa vymedzí tak, že dovolateľ uvedie, v čom spočíva táto vada ( § 431 ods.2 C.s.p. ). Dovolanie prípustné podľa § 421 možno odôvodniť iba tým, že rozhodnutie spočíva v nesprávnom právnom posúdení veci ( § 432 ods. 1 C.s.p. ). Dovolací dôvod sa vymedzí tak, že dovolateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia ( § 432 ods.2 C.s.p. ).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2017:1417201278.1 (dáta aktuálne k 13. 11. 2026). Záväzné je znenie zverejnené súdom.




